送表姪趙子億之官滄州兼簡通守李延寧
作者：賀鑄
朝代：宋

paragraphs: 吾昔遊浮陽，童心初辦狂。
淩高瞰海日，徑欲窮扶桑。
歲紀忽再周，此圖竟莫償。
今適送子往，臨風但彷徉。
之子公族秀，祖基維懿王。
成吾家宅相，裂封復吾鄉。
汝翁同谷守，視吾猶雁行。
後生古所畏，之子未易量。
筦庫方試吏，事役須更嘗。
譬彼汗血駒，齒齊即騰驤。
是宜勤夙夜，動虞三尺妨。
勿憚川陸遥，千里如鄰牆。
勿計弦晦餘，俛仰度三霜。
邊朔昔云苦，今歌海隅康。
正頼別駕賢，不減晉王祥。
依投得吏師，行見售所長。
爲吾語故人，曩契想未忘。
願致雙魚封，繼以一鶚章。